Den danske designer og modemand fik nok, efter han atter blev kaldt homo i det offentlige rum

Dråben, der fik bægeret til at flyde over.

Designer Jim Lyngvild fik nok, efter to mænd kaldte ham homo, mens han var på spadsertur i Odense.

Det fik ham til at jagte dem ind i en printerforretning, hvor den ene gemte sig i baglokalet med hætten trukket langt ned over ansigtet, så man ikke kunne se hans ansigt.

Se også: Jim Lyngvild raser: Giv mig for fanden noget fred i min vikingeborg

Alt i mens dokumenterede Jim Lyngvild den voldsomme konfrontation med sin mobiltelefon.

- Jeg oplever det så tit. 99 procent af gangene gider jeg ikke bryde min hjerne med det, siger han efterfølgende til Ekstra Bladet.

- Jeg kan ikke forstå, hvorfor nogen mener, at deres holdning til min seksualitet skal udbasuneres i åben gade, hvor der er mange mennesker, uddyber han.

Jeg er ikke bange

Det er ikke første gang, at Jim Lyngvild tager kampen op.

- Hver gang, jeg gør det, gemmer de sig. Det er fjernt for mig, at de gemmer sig. På et tidspunkt får jeg et par på hovedet, men det er jeg ikke bange for. Jeg er en stor mand, siger han.

- Jeg gør det kun for min skyld. Jeg er sgu ikke bange for at stikke næsen frem. Der er mange, der ikke ville bryde sig om det. Der er nogen, der bliver rigtigt kede af det. Det gør jeg ikke længere.

Se også: Jim Lyngvild om begravelses-kaos: Dit gamle røvhul

Jim Lyngvild fortæller, at han delte klippet, fordi han ser den slags tilråb som en tendens.

- Jeg synes, at folk skal se, hvad jeg også bliver udsat for. Det er for at sætte fokus på, at det ikke er okay at tale sådan til folk. Om det så er folk, der råber god røv til en smuk pige, eller som i mit tilfælde.